
Eelnõu ja seletuskirja kohta esitatud märkustega arvestamise/mittearvestamise tabel

Justiits- ja Digiministeerium I kooskõlastusring

	
	Märkus, ettepanek
	Märkusega arvestamine
Mittearvestamise või osalise arvestamise põhjus

	1.
	Eelnõu § 1 p 1-ga (VVS § 42 lg 11) viiakse Tarbijakaitse ja Tehnilise Järelevalve Ameti (TTJA) põhimääruse kehtestamine ministri tasandilt üle Vabariigi Valitsuse tasandile. Seletuskirja kohaselt on eelnõu eesmärgiks viia Vabariigi Valitsuse seadus (VVS) kooskõlla tuumaenergia ja -ohutuse seaduse (TEOS) eelnõuga ja täpsustada riigi täitevvõimu ülesannete jaotust kiirgus- ja tuumaohutuse valdkonnas. Eesmärgiks on ka tugevdada asutuse (TTJA) institutsionaalset ja otsustuslikku sõltumatust. Seletuskirja lk 1 öeldakse ka seda, et muudatused ei ole põhimõttelised. Justiits- ja Digiministeeriumi hinnangul on tegemist siiski põhimõtteliste muudatustega ehk erandite kehtestamisega VVS-st, sest tavapäraselt kehtestab asutuste põhimäärused minister (VVS § 42 lg 1) ning ka peadirektorid nimetab ametisse valdkonna eest vastutav minister (VVS § 49 lg 1 p 5). Asutusi ja üksuseid, kes täidavad teatud ülesandeid sõltumatult, on Eesti õiguskorras veel. Näiteks Andmekaitseinspektsioon (AKI), mille puhul on isikuandmete kaitse seaduse (IKS) §-s 54 öeldud, et AKI juhi nimetab ametisse ja vabastab ametist Vabariigi Valitsus. IKS § 51 lg 2 kohaselt on AKI oma ülesannete täitmisel sõltumatu ja tegutseb, lähtudes IKS-ist, Euroopa Parlamendi ja nõukogu määrusest (EL) 2016/679, muudest seadustest ja nende alusel kehtestatud õigusaktidest. Ka Konkurentsiamet täidab ülesandeid, mis eeldavad sõltumatust. Elektrituruseaduse (ELTS) § 93 lg 3 kohaselt on Konkurentsiamet ELTS-st tulenevate ülesannete täitmisel sõltumatu. Samas ei ole ELTS-is erandeid ei peadirektori ametisse nimetamisel ega ka põhimääruse kehtestamisel. Küll aga on VVS § 93 lg 6 p 4 öeldud, et VVS-ist tulenev teenistusliku järelevalve kord ei laiene Konkurentsiametile elektrituruseadusest ja maagaasiseadusest tulenevate ülesannete täitmisel. Seega kasutatakse praktikas sõltumatuse tagamiseks erinevaid vahendeid, eelkõige erikorda juhi ametisse nimetamisel, teenistusliku järelevalve erisusi, eelarve sõltumatust. Põhimääruse kehtestamist Vabariigi Valitsuse tasandile ei ole sõltumatuse tagamise vahendina teistes valdkondades kasutatud. Seetõttu kahtleme, kas ja kuivõrd aitab eelnõu § 1 p 1 kavandatu kaasa eelnõu eesmärgi saavutamisele ehk TTJA sõltumatuse suurendamisele. Palume kaaluda, kas eelnõu § 1 p 1 kohane muudatus on põhjendatud.
	Arvestatud osaliselt
Seletuskirja on täiendatud, täpsustades eelnõuga kavandatavate muudatuste olemust ning Vabariigi Valitsuse seaduses sätestatud üldkorrast tehtavate erisuste põhjendusi. Eelnõuga nähakse kiirgus- ja tuumaohutuse pädeva asutuse sõltumatuse tagamiseks ette mitu omavahel seotud meedet, mis kogumis kujundavad tavapärasest valitsusasutuse juhtimismudelist erineva korralduse.
Euroopa Liidu õigusest tulenevalt peab kiirgus- ja tuumaohutuse pädev asutus olema halduskorralduslike ülesannete täitmisel ja otsuste tegemisel tegelikult sõltumatu põhjendamatust mõjutamisest ning tema käsutuses peavad olema ülesannete täitmiseks vajalikud volitused, pädevus ja vahendid. Pädeva asutuse tegeliku sõltumatuse tagamine ei piirdu üksnes üksikute halduslike otsuste sõltumatusega, vaid eeldab ka asutuse ülesannete, pädevuse, juhtimiskorralduse ja tegevuseks vajalike ressursside piisavat stabiilsust.
Pädeva asutuse institutsionaalse korralduse kujundamisel on lähtutud sellest, et pädeva asutuse moodustamine Tarbijakaitse ja Tehnilise Järelevalve Amet (edaspidi TTJA) koosseisus võimaldab kasutada olemasolevaid ressursse, kompetentse ja tugifunktsioone ning kujundada regulatiivset võimekust vastavalt Eesti tuumaenergiaprogrammi arenguetapile. Samal ajal peab TTJA koosseisus tegutseva pädeva asutuse regulatiivne sõltumatus olema tagatud tasemel, mis on sisuliselt võrreldav eraldiseisva reguleeriva asutuse sõltumatusega.
Sõltumatuse tagamiseks kasutatavate meetmete valik sõltub muu hulgas pädeva asutuse institutsionaalsest ülesehitusest ja talle pandud ülesannete laadist. Märkuses võrdluseks toodud Andmekaitse Inspektsioon ja Konkurentsiamet tegutsevad eraldiseisvate valitsusasutustena, samas kui kiirgus- ja tuumaohutuse pädev asutus tegutseb TTJA kui mitut erinevat tegevusvaldkonda ühendava valitsusasutuse koosseisus. Seetõttu tuleb TTJA puhul pöörata eraldi tähelepanu ka pädeva asutuse asutusesisese sõltumatuse tagamisele ning juhtimis- ja otsustuspädevuse selgele piiritlemisele. Sellest tulenevalt on pädeva asutuse sõltumatuse tegelikuks toimimiseks peetud vajalikuks näha ette täiendavad õiguslikud ja organisatsioonilised garantiid.
VVS § 42 lõike 2 kohaselt määratakse valitsusasutuse põhimäärusega muu hulgas kindlaks asutuse tegevusvaldkonnad ja ülesanded, juhtimiskorraldus, juhtide õigused ja kohustused ning struktuur. Seetõttu võib TTJA põhimääruse muutmine mõjutada otseselt ka kiirgus- ja tuumaohutusalaste regulatiivsete ülesannete täitmise organisatsioonilisi tingimusi. TTJA põhimääruse kehtestamise pädevuse andmine Vabariigi Valitsusele vähendab võimalust muuta pädeva asutuse organisatsioonilist ülesehitust, ülesannete jaotust või juhtimissuhteid ühe ministri otsusega ning toetab seeläbi pädeva asutuse institutsionaalset stabiilsust.
Samuti tugevdab TTJA peadirektori ametisse nimetamine Vabariigi Valitsuse poolt tema institutsionaalset positsiooni ning vähendab ühe ministri vahetut mõju peadirektori valikule. See on oluline ka seetõttu, et peadirektor nimetab Riigikantselei tippjuhtide valikukomisjoni poolt sobivaks tunnistatud kandidaatide seast ametisse kiirgus- ja tuumaohutuse valdkonna eest vastutava peadirektori asetäitja, kellele kuulub tuumaenergia ja -ohutuse seaduse (edaspidi TEnOS-i) kohaselt valdkonna sisuline juhtimis- ja otsustusvastutus.
TTJA põhimääruse kehtestamine Vabariigi Valitsuse poolt ei ole iseseisev ega ammendav sõltumatuse tagatis, vaid seda tuleb käsitada koos teiste TEnOS-is sätestatud meetmetega, sealhulgas pädeva asutuse sõltumatuse, teenistusliku järelevalve piirangu ning sihtotstarbelise rahastamisega. TTJA põhimääruses täpsustatakse seaduses sätestatud sõltumatuse ning juhtimis- ja otsustuspädevuse rakendamiseks vajalikku organisatsioonilist, juhtimis- ja vastutuskorraldust. 

	2.
	Eelnõu § 1 p-ga 2 (VVS § 63 lg 1) täiendatakse Majandus- ja Kommunikatsiooniministeeriumi (MKM) valitsemisala sätet, lisades loetelusse kiirgusohutuse ning tuumaohutuse ja -julgeoleku tagamise korraldamise ja järelevalve. Seletuskirja lk 2 on öeldud, et täpsustatakse MKM-i ja Kliimaministeeriumi (KLIM) ülesannete jaotust ja tagatakse, et pädev asutus (TTJA) ei kuulu energiapoliitika kujundaja ehk KLIM-i valitsemisalasse. Justiits- ja Digiministeeriumi hinnangul ei reguleeri eelnõu seda, et TTJA ei kuuluks KLIM-i valitsemisalasse. VVS § 63 lg 2 p 2 kohaselt on TTJA juba praegu MKM valitsemisalas ja seda eelnõuga ei muudeta. Samas võib MKM valitsemisala täiendamise tulemusel tekkida siiski ebaselgus, kust jooksevad ühe või teise ministri vastutusvaldkonna piirid. Nimelt on kehtiva VVS § 61 lg 1 järgi KLIM-i valitsemisalas kiirgus- ja tuumaohutuse alase poliitika kujundamine ning vastavate õigusaktide eelnõude koostamine; eelnõu järgi lisandub MKM valitsemisalasse kiirgusohutuse ning tuumaohutuse ja – julgeoleku tagamise korraldamine ja järelevalve ning vastavate õigusaktide eelnõude koostamine. Mõlemal ministeeriumil on oma valitsemisalasse kuuluvate teemade puhul õigusaktide eelnõude koostamise õigus, see on loomulik osa poliitika kujundamisest. Palume seletuskirja ja vajaduse korral eelnõu viidatud küsimuses täpsustada.
	Arvestatud 

Eelnõu on muudetud ja seletuskirja täiendatud.

VVS-is Majandus- ja Kommunikatsiooniministeeriumi (edaspidi MKM) valitsemisala kirjelduse täiendamisel on lähtutud sellest, et VVS-is kirjeldatakse lisaks ministeeriumi ülesannetele ka tema valitsemisalasse kuuluvate asutuste peamisi ülesandeid. Sellele viitab ka VVS § 63 pealkirjas kasutatud mõiste „valitsemisala“.
VVS §-s 61 on Kliimaministeeriumi (edaspidi KliM) valitsemisala kirjeldatud laiemalt, hõlmates lisaks kiirgus- ja tuumaohutuse poliitika kujundamisele muu hulgas keskkonna- ja looduskaitse korraldamist ning keskkonnajärelevalvet. Kiirgusvaldkonna teenused ja järelevalveülesanded on senises käsitluses hõlmatud üldisemate mõistetega „keskkonnakorraldus“ ja „keskkonnajärelevalve“.
Näiteks on keskkonnaministri 30. septembri 2020. a määruse nr 47 „Keskkonnaameti põhimäärus“ § 7 punktis 1 Keskkonnaameti tegevusvaldkondadena nimetatud loodus-, keskkonna- ja kiirguskaitse ning keskkonnajärelevalve korraldamine riikliku keskkonnapoliitika elluviimiseks. Kuigi kiirguskaitse on põhimääruses eraldi nimetatud, on kiirgusvaldkonna järelevalve käsitatav keskkonnajärelevalve osana ning muud kiirgusvaldkonna rakenduslikud ülesanded riikliku keskkonnapoliitika elluviimisena.
Kuna Keskkonnaameti pädevusse jäävad ka edaspidi keskkonnakorralduse ja keskkonnajärelevalvega seotud ülesanded, ei ole KliM-i valitsemisala kirjelduse muutmine VVS-is vajalik. Seevastu on MKM-i valitsemisala kirjeldamiseks tuleb nimetada VVS-is kiirgus- ja tuumaohutuse valdkonna tegevuste korraldamisega seotud ülesanded, mis lähevad üle MKM-i valitsemisalasse kuuluvale TTJA-le. Eelnõu sõnastust on muudetud ja seletuskirja vastavalt täiendatud.
KliM jääb kiirgus- ja tuumaohutuse valdkonna poliitikakujundajaks ning tema vastutusalasse jääb ka valdkonna sisulise regulatsiooni ja enamiku rakendusaktide ettevalmistamine. MKM-i roll tuleneb eelkõige asjaolust, et kiirgus- ja tuumaohutuse pädev asutus TTJA kuulub MKM-i valitsemisalasse ning kiirgus- ja tuumavaldkonnast saab üks TTJA tegevusvaldkondadest; seetõttu lisanduvad MKM-ile peamiselt tavapärased valitsemisala asutuse tegevuse halduskorraldusega seotud ülesanded ning TTJA töökorralduse ja regulatiivsete ülesannete täitmisega vahetult seotud üksikute rakendusaktide ettevalmistamine. Ülesannete ja õigusloomepädevuse täpsemat jaotust KliM-i, ja MKM-i vahel on selgitatud seletuskirjas.

	3.
	Eelnõu § 1 p-ga 3 (VVS § 70 lg 3) viiakse TTJA peadirektori nimetamine ministri tasandilt üle Vabariigi Valitsuse tasandile. Palume eelnõusse lisada üleminekusäte ametis oleva peadirektori staatuse kohta.
	Arvestatud

Eelnõud täiendatud vastavalt.




Majandus- ja kommunikatsiooniministeeriumi I kooskõlastusring

	
	Märkus, ettepanek
	Märkusega arvestamine
Mittearvestamise või osalise arvestamise põhjus

	4. 
	1.1. Kuna tulenevalt Vabariigi Valitsuse 22. detsembri 2011. a määruse nr 180 „Hea õigusloome ja normitehnika eeskiri“ § 37 lõikest 5 on volitusnormi asukoha muutmine lubatud üksnes põhjendatud juhtudel, teeme eelnõu § 1 punkti 1 osas järgmise sõnastusettepaneku: „1) paragrahvi 42 lõike 1 esimene lause muudetakse ja sõnastatakse järgmiselt: „Ministeeriumi, Riigikantselei ja Tarbijakaitse ja Tehnilise Järelevalve Ameti põhimääruse kinnitab Vabariigi Valitsus.“;“. 1.1.1. Kui jääb eelnõukohane sõnastus, palume viidet täpsustada, kuna erisus tehakse teisest lausest, järgmiselt: „(11) Erandina käesoleva paragrahvi lõike 1 teises lauses sätestatust kehtestab Tarbijakaitse ja Tehnilise Järelevalve Ameti põhimääruse Vabariigi Valitsus.“. 

1.1.2. Alternatiivselt teeme ettepaneku jätta Vabariigi Valitsuse seaduse § 42 üldse muutmata ning võtta aluseks analoogia Andmekaitse Inspektsioonist ning isikuandmete kaitse seaduse §-st 51 ja Riigikogu menetluses oleva tuumaenergia ja -ohutuse seaduse 856 SE (edaspidi 856 SE) §-dest 13–15. Andmekaitse Inspektsioon on samuti sõltumatu järelevalveasutus, kuid tema põhimääruse kinnitab valdkonna eest vastutav minister. Kuna Tarbijakaitse ja Tehnilise Järelevalve Ameti sõltumatus tuleneb edaspidi tuumaenergia ja -ohutuse seadusest, siis ei ole otstarbekas, et ühe sõltumatu järelevalveasutuse põhimääruse kinnitab endiselt valdkonna eest vastutav minister, kuid teise Vabariigi Valitsus. Ettepanekuga nõustumisel palume välja jätta ka seletuskirja lisaks olev rakendusakti kavand nr 1 või muuta see majandus- ja tööstusministri määruse kavandiks.
	Osaliselt arvestatud

Eelnõu sõnastust muudetud vastavalt Justiits- ja Digiministeeriumi ettepanekule.



	5.
	1.2. Eelnõuga soovitakse Majandus- ja Kommunikatsiooniministeeriumi (edaspidi MKM) valitsemisalasse lisada kiirgusohutuse ning tuumaohutuse ja -julgeoleku tagamise korraldamine ja järelevalve. 856 SE-s ega muu seadusega ei ole MKMile määratud kiirgusohutuse korraldamisega seotud ülesandeid. Ainuüksi Keskkonnaametist kiirguskaitse ja -seire büroo viimine Tarbijakaitse ja Tehnilise Järelevalve Ametisse (edaspidi TTJA) ei too vajadust kogu selle valdkonnaga seotud õigusaktide vastutusvaldkonna muutmist. MKMi valitsemisala asutuste TTJA ja Maa- ja Ruumiameti ülesannete hulka kuuluvad mitmed mitte MKMi valitsemisalas olevad ülesanded. Muuhulgas on Kliimaministeeriumi (edaspidi KLIM) valitsemisalas oleva ehitusvaldkonna ehitusregistri volitatud töötleja Maa- ja Ruumiamet. Samuti on korraldatud raudteevaldkonnas, kus kõik ameti töökorraldust puudutavad määrused, sh tasusid puudutavad, on KLIMi pädevuses. Sarnaselt on lahendatud ka Justiits- ja Digiministeeriumi (edaspidi JDM) valitsemisalas olevad elektroonilise sideturu ülesanded, kus sarnaselt tuumavaldkonnale on vajalik regulaatori sõltumatuse tagamine, et enamus rakendusakte on JDMi ministri määrused. 21. mail 2026 toimus KLIMi ja MKMi vastavate valdkondade ametnike kohtumine, kus vaadati üle kiirgus- ja tuumavaldkonna järelevalveameti töökorraldust käsitlevaid õigusakte. Kohtumisel tõdeti, et sõltumatuse tagamiseks ei ole vajalik kiirgusohutuse valdkonna ameti töökorraldust puudutavate õigusaktide toomine MKMi alla ja need võivad jääda KLIMi, kus on vastava valdkonna pädevuse olemas. 856 SE-le lisatud rakendusaktise kavandite järgi määratakse MKM ministri ülesandeks 856 SE § 13 lõike 4 punkt 2 alusel (pädeva asutuse poolt oma tegevusvaldkonnas osutatavate tasuliste teenuste kirjeldused ja teenustasud) ning § 81 lõike 6 alusel välja antav määrus (tuumamaterjali riikliku registri põhimäärus). Kohtumise arutelul sai ka muuhulgas selgeks, et registriga seotud tegevused ei kuulu samuti niisuguste ülesannete hulka, mis vajaksid sõltumatuse tõendamiseks poliitika kujundajast eraldamist muu ministeeriumi vastutusvaldkonda. Seega on vajalik MKMi ministri määrusena kehtestada 856 SE § 13 lõike 4 punkti 2 alune rakendusakt. täpsustatud 856 SE-le lisatud rakendusaktide kavandite järgi on 856 SE § 86 lõike 2 alusel rakendusakti, mis sätestab nõuded tuumakäitise siseturvateenistusele ja turvateenistujate kvalifikatsioonile ning sertifitseerimisele, väljaandja siseminister. Vastavalt VVS § 66 lõikele 1 kuuluvadki sisejulgeolekuga seotud küsimused ning vastavate õigusaktide eelnõude koostamine Siseministeeriumi vastutusvaldkonda. Seetõttu palume sättest eemaldada MKM valitsemisala vastutusvaldkonnast tuumajulgeolek. Lisaks on eelnõus MKM valitsemisala juurde lisatud ka järelevalve. Seletuskirjas ei ole kirjeldatud mida selle all silmas peetakse. Kui on mõeldud 856 SE § 13 lõikes 2 sätestatud teenistuslikku järelevalvet pädeva asutuse (TTJA) üle, siis VVS §-s 95 on sätestatud ministri teenistusliku järelevalve pädevus valitsemisala ameti üle. Seetõttu teeme ettepaneku sättest eemaldada järelevalve. Kuna otstarbekas ei ole ka sätte muutmisel kogu kehtivat sätet sisuliselt korrata, kui muudatus seisneb tekstiosa lisamises, teeme tulenevalt eeltoodud selgitustest eelnõu § 1 punkti 2 osas järgmise sõnastusettepaneku, mida on kasutatud ka seletuskirja lisaks olevas rakendusakti kavandis nr 2: „2) paragrahvi 63 lõiget 1 täiendatakse pärast tekstiosa „täitmine“ tekstiosaga „; tuumaohutuse teenuste tasude korraldamine“;“. Juhul, kui soovitakse MKM-i valitsemisala laiendada enam kui antud ettepanek, siis tuleb hinnata täiendava valdkonna toomise mõjusid MKMi ja määrata vastavad ressursid.
	Arvestatud osaliselt

Seletuskirja täiendatud.

Eelnõu ja seletuskirja on märkuse põhjal täpsustatud. VVS § 63 lõike 1 kavandatud sõnastusest on loobutud kiirgusohutuse, tuumaohutuse, tuumajulgeoleku ja järelevalve üksikasjalikust loetlemisest ning MKM-i valitsemisala kirjeldatakse üldisemalt kiirgus- ja tuumavaldkonna tegevuse korraldamisena. Ettepanekut piirduda üksnes „tuumaohutuse teenuste tasude korraldamisega“ ei ole arvestatud, kuna selline sõnastus kajastaks üksikut rakenduslikku ülesannet, mitte MKM-i valitsemisalas oleva TTJA uut olulist tegevusvaldkonda.

VVS-is kirjeldatakse ministeeriumi valitsemisala kaudu lisaks ministeeriumi enda ülesannetele ka tema valitsemisalas olevate asutuste peamisi tegevusvaldkondi. TEnOS-i kohaselt on kiirgus- ja tuumaohutusalase tegevuse pädev asutus TTJA. Seetõttu on põhjendatud kajastada TTJA-le lisanduvat kiirgus- ja tuumavaldkonda ka MKM-i valitsemisala kirjelduses. Sellele viitab ka VVS § 63 pealkirjas kasutatud mõiste „valitsemisala“.
Muudatus ei anna MKM-ile kiirgus- ja tuumaohutuse poliitika kujundamise ülesannet. Kiirgus- ja tuumaohutuse poliitika kavandamine ja kujundamine jääb KliM-i ülesandeks ning julgeolekupoliitika kujundamine Siseministeeriumi ülesandeks. TTJA täidab TEnOS-is sätestatud ulatuses kiirgus- ja tuumaohutuse, tuumajulgeoleku ja tuumakontrollimeetmetega seotud regulatiivseid ülesandeid. MKM-ile lisanduvad eelkõige TTJA kui valitsemisala asutuse tegevuse korraldamisega seotud tavapärased ülesanded ning TTJA kiirgus- ja tuumavaldkonna töökorralduse ja regulatiivsete ülesannete täitmisega vahetult seotud rakendusaktide ettevalmistamine.
MKM-i vastutusalasse jäävad eelkõige õigusaktid, mis on vahetult seotud TTJA töökorralduse, regulatiivsete teenuste ja järelevalve rahastamise või TTJA töövahendina kasutatavate registrite korraldusega. Nende õigusaktide sisuline lähteinfo ja vajalik valdkondlik eksperditeadmine tuleb valdavalt TTJA-lt. Kiirgus- ja tuumaohutuse sisulisi nõudeid kujundavad rakendusaktid jäävad KliM-i vastutusalasse.
KliM-i ja MKM vastutusalade täpsem selgitus on esitatud seletuskirjas ning töökoormust on kajastatud mõjuhinnangus.

	6.
	1.3. Palume lisada eelnõu § 1 punktis 3, millega täiendatakse Vabariigi Valitsuse seaduse § 70 lõikega 3, sõna „minister“ ette sõnad „valdkonna eest vastutav“. Vastasel korral jääb selgusetuks, et mis minister Vabariigi Valitsusele ettepaneku teeb. 1.3.1. Alternatiivselt teeme ettepaneku jätta Vabariigi Valitsuse seaduse § 70 üldse muutmata, kuna Vabariigi Valitsuse seaduse § 70 lõige 2 sätestab, et ametit juhib peadirektor, kelle nimetab ametisse ja vabastab ametist minister kantsleri ettepanekul, kui seaduses ei ole sätestatud teisiti. Kuna kavandatava tuumaenergia ja -ohutuse seaduse § 15 lõige 1 sätestab, et pädeva asutuse [TTJA] peadirektori nimetab ametikohale Vabariigi Valitsus valdkonna eest vastutava ministri ettepanekul, siis ei ole vaja sellist erisust enam Vabariigi Valitsuse seaduses ette näha, kuna juba kavandatav tuumaenergia ja -ohutuse seadus seda sätestab ning teises seaduses sätestatule Vabariigi Valitsuse seaduse § 70 lõige 2 viitabki. Analoogselt ei ole vastavat erisust Vabariigi Valitsuse seaduses ette nähtud ka näiteks Andmekaitse Inspektsiooni peadirektori kohta, kelle samuti nimetab ametisse Vabariigi Valitsus valdkonna eest vastutava ministri ettepanekul ning see regulatsioon on sätestatud isikuandmete kaitse seaduse §-s 54, mitte Vabariigi Valitsuse seaduses.
	Arvestatud


	7.
	„4) seadust täiendatakse §-ga 107-6 järgmises sõnastuses: „§ 107-6. Käesoleva seaduse § 70 lõike 3 rakendamise erisus Käesoleva seaduse § 70 lõike 3 alusel nimetab Tarbijakaitse ja Tehnilise Järelevalve Ameti peadirektori ametisse Vabariigi Valitsus valdkonna eest vastutava ministri ettepanekul esimest korda pärast käesoleva paragrahvi jõustumise ajal teenistuses oleva Tarbijakaitse ja Tehnilise Järelevalve Ameti peadirektori teenistusaja lõppemist.“.“. Kuna muutub TTJA peadirektori ametisse nimetaja, on vajalik teenistuses oleva peadirektori osas kehtestada üleminekusäte, et esimest korda nimetab peadirektori ametisse Vabariigi Valitsus pärast muudatuste jõustumist teenistuses oleva TTJA peadirektori praeguse teenistusaja lõppemist. Peadirektori praegune teenistusaeg lõppeb 31.05.2027. a. Alternatiivse ettepanekuga (kirja punkt 1.3.1) nõustumisel tuleb meie hinnangul vastav rakendussäte lisada kavandatavasse tuumaenergia ja -ohutuse seadusesse.
	Arvestatud

Üleminekusäte lisatud.

	8.
	2. Seletuskirja lisaks olev Majandus- ja Kommunikatsiooniministeeriumi põhimääruse muutmise kavand 
Kuigi tegemist on alles rakendusakti kavandiga palume siiski sõnastada seletuskirja lisaks olev Majandus- ja Kommunikatsiooniministeeriumi põhimääruse muutmise kavandi tekst pärast volitusnormi järgmiselt: „§ 1. Vabariigi Valitsuse 23. oktoobri 2002. a määruses nr 323 „Majandus- ja Kommunikatsiooniministeeriumi põhimäärus“ tehakse järgmised muudatused: 1) paragrahvi 11 teksti täiendatakse pärast tekstiosa „täitmine“ tekstiosaga „; tuumaohutuse teenuste tasude korraldamine“; 2) paragrahvi 17 punkti 5 täiendatakse pärast tekstiosa „eestvedamine“ tekstiosaga „ning tuumaohutuse teenuste tasude korraldamine“; 3 (4) 3) paragrahvi 23 punkti 10 täiendatakse pärast tekstiosa „juhid“ tekstiosaga „, kui seaduses ei ole sätestatud teisiti“. § 2. Määrus jõustub 1. jaanuaril 2027. a.“.
	Arvestatud osaliselt

Kokkuleppel MKM-ga lisatud MKM põhimääruse kavandisse sõnastus: „kiirgus- ja tuumavaldkonna tegevuste korraldamine“.



Justiits- ja Digiministeerium II kooskõlastusring

	
	Märkus, ettepanek
	Märkusega arvestamine
Mittearvestamise või osalise arvestamise põhjus

	9.
	Nii nagu esimesel kooskõlastusringil välja tõime, ei suurenda Tarbijakaitse ja Tehnilise Järelevalve Ameti (TTJA) põhimääruse kinnitamise pädevuse andmine ministri asemel Vabariigi Valitsusele meie hinnangul ameti sõltumatust. Sõltumatust tagavad praktika näitel teenistusliku järelevalve erisused või mõnel juhul erikord juhi ametisse nimetamisel vms. Lisaks ei ole sõltumatuse kaalutlusel ega ka ühelgi muul põhjusel ühegi praeguse ameti või inspektsiooni põhimäärust kehtestatud Vabariigi Valitsuse poolt. Üheks erandiks on Riigimetsa Majandamise Keskuse (RMK) põhimäärus, kuid siin on tegemist teistsuguse asutusega – RMK on riigitulundusasutus. Valitsusasutuse põhimäärusele esitatavad nõuded tulenevad VVS §-st 42. Põhimääruse eesmärk on eelkõige reguleerida asutuse sisemist töökorraldust, ülesannete jaotust erinevate struktuuriüksuste vahel jms. Oleme jätkuvalt seisukohal, et põhimääruse kinnitamine Vabariigi Valitsuse tasandil ei aita kaasa eesmärgi – TTJA sõltumatuse – saavutamisele. Seetõttu teeme ettepaneku jätta TTJA põhimääruse kehtestamise pädevus muutmata ning kohaldada olemasolevat regulatsiooni. Palume muudatus eelnõust välja jätta.
	 Arvestatud
Eelnõust on välja jäetud TTJA põhimääruse kinnitamine Vabariigi Valitsuse poolt ja Justiits- ja Digiministeerium soovituste kohaselt on täiendatud tuumaenergia ja -ohutuse seaduses kiirgus- ja tuumaohutuse pädeva asutuse sõltumatust tagavaid nõudeid.

	10.
	Oleme seisukohal, et seletuskirjas ei ole jälgitav, kuidas TTJA peadirektori ametisse nimetamise ja ametist vabastamise pädevuse andmine Vabariigi Valitsusele suurendaks asutuse sõltumatust. Ametisse nimetava organi kõrgem tasand ei ole eraldiseisvalt sõltumatuse tagatis, kui sellega ei kaasne otsustusprotsessi tasakaalustavaid või asutuse ülesannete täitmist sisuliselt kaitsvaid meetmeid. Vastupidi, ametisse nimetamise pädevuse andmine valdkonna eest vastutavalt ministrilt Vabariigi Valitsusele laiendaks peadirektori ametisse nimetamise poliitilist vastutust kogu valitsusele. Seetõttu ei ole alust eeldada, et selline muudatus vähendaks poliitilist huvi ametikoha vastu või tugevdaks iseenesest peadirektori sõltumatust.
 
Tuumaohutuse valdkond ei ole sõltumatuse nõude poolest ainulaadne. TTJA täidab juba praegu meedia, elektroonilise side ja raudtee valdkonnas sõltumatu reguleeriva asutuse ülesandeid, mille puhul tuleneb sõltumatuse nõue Euroopa Liidu direktiivides sätestatud sõltumatu regulaatori põhimõttest. Samuti täidab TTJA Euroopa Liidu õigusest tulenevaid sõltumatule reguleerivale asutusele pandud ülesandeid audiovisuaalmeedia valdkonnas (MeeTS § 43) ning teeb reklaamiseaduse § 30 lõike 2¹ kohaselt järelevalvet Euroopa Parlamendi ja nõukogu määruse (EL) 2024/900 artiklites 5–17 ja 21 sätestatud poliitreklaami läbipaistvuse nõuete täitmise üle. Määrusest tulenevalt peab pädev järelevalveasutus täitma neid ülesandeid sõltumatult ja erapooletult. Neid ülesandeid on TTJA seni täitnud ilma, et ameti peadirektori ametisse nimetamise pädevus oleks antud Vabariigi Valitsusele. Ka tuumavaldkonda reguleerivatest Euroopa Liidu õigusaktidest ei tulene konkreetset nõuet, mille kohaselt peaks TTJA põhimääruse kehtestama või peadirektori ametisse nimetama Vabariigi Valitsus. Seetõttu ei põhjenda sõltumatust nõudvate tuumaohutuse ülesannete lisandumine iseenesest peadirektori ametisse nimetamise korra muutmist.
 
Küsimuse andmine Vabariigi Valitsuse pädevusse on üldjuhul põhjendatud juhul, kui see puudutab horisontaalselt kõiki või valdavat osa ministrite vastutusaladest. Tuumaohutuse valdkonna puhul see nii ei ole. Tuumaohutuse ülesanded soovitakse viia Kliimaministeeriumi valitsemisalast Majandus- ja Kommunikatsiooniministeeriumi valitsemisalasse, et eraldada TTJA institutsionaalselt Kliimaministeeriumist kui energiapoliitika kujundajast. Valitsemisala muutmine ei tee tuumaohutusest siiski valdkondade vahelist küsimust ega põhjenda TTJA peadirektori ametisse nimetamise pädevuse andmist Vabariigi Valitsusele.
 
Eesti õiguskorras leidub küll valitsusasutusi, mille juhi nimetab ametisse Vabariigi Valitsus, sealhulgas Andmekaitse Inspektsioon (AKI). AKI näide ei kinnita siiski, et sõltumatuse tagab pelgalt ametisse nimetava organi tasand. Isikuandmete kaitse seaduse § 54 kohaselt peab Vabariigi Valitsus enne AKI peadirektori ametisse nimetamist või ametist vabastamist ära kuulama Riigikogu põhiseaduskomisjoni seisukoha. Seega toetab AKI peadirektori ametisse nimetamise menetluses asutuse sõltumatust eelkõige otsustusprotsessi tasakaalustav parlamentaarne kontroll.
 
Konkurentsiameti regulatsioon näitab seevastu, et valitsusasutuse sõltumatust saab tagada konkreetsete ülesannete täitmisega seotud sisuliste meetmetega. Elektrituruseaduse § 93 lõike 3 kohaselt on Konkurentsiamet sellest seadusest tulenevate ülesannete täitmisel sõltumatu. Seejuures ei ole Konkurentsiameti peadirektori ametisse nimetamisel ega ameti põhimääruse kehtestamisel ette nähtud erikorda. Küll aga sätestab VVS § 93 lõike 6 punkt 4, et VVS-ist tulenev teenistusliku järelevalve kord ei laiene Konkurentsiametile elektrituruseadusest ja maagaasiseadusest tulenevate ülesannete täitmisel. Selline ülesandepõhine teenistusliku järelevalve erand kaitseb otseselt ameti sõltumatut otsustamist. Ka TTJA-le on TEnOS-ega tagatud eelarvelise sõltumatuse meetmed (TEnOS § 13 lg 3), mis kinnitab, et sõltumatust on võimalik toetada konkreetsete institutsionaalsete tagatiste kaudu.
 
Eeltoodust tulenevalt palume jätta eelnõust välja VVS § 70 lõike 3 ja sellega seotud § 1076. TTJA sõltumatuse sisuliseks tagamiseks teeme selle asemel ettepaneku täiendada VVS § 93 lõiget 6 punktiga, mille kohaselt ei kohaldata TTJA suhtes teenistuslikku järelevalvet tuumaohutuse seadusest tulenevate ülesannete täitmisel. Lahendus järgiks Konkurentsiameti puhul kasutatud ülesandepõhist sõltumatuse tagatist. Ühtlasi tuleb teha vastav muudatus TEnOS § 13 lõikes 2.

	Arvestatud
VVS-i lisatud ettepanekukohane teenistusliku järelevalve erisus.



Majandus- ja kommunikatsiooniministeeriumi II kooskõlastusring

	
	Märkus, ettepanek
	Märkusega arvestamine
Mittearvestamise või osalise arvestamise põhjus

	11.
	1. Palume seletuskirjas läbivalt täpsustada põhjust, miks tuleb kiirgus- ja tuumavaldkonna tegevuste korraldamise ning vastavate õigusaktide eelnõude koostamine tuua Majandus- ja Kommunikatsiooniministeeriumi (edaspidi MKM) valitsemisalasse. Leiame, et peamise põhjusena tuleb välja tuua, et nimetatud tegevused ei saa sõltumatuse tuumaregulaatori tagamiseks kuuluda ministeeriumi valitsemisalasse, kes hoiab energeetika poliitika kujundamist, kelleks on Kliiminaministeerium (edaspidi KLIM). Selgitame, et põhjuseks ei saa olla asjaolu, et muutub järelevalveasutuse ja selle haldusala ministeerium. Selgitame, et TTJA kui sõltumatu regulaatori ja järelevalveasutuse ülesandeid reguleerivad mitmed ministeeriumid, mitte ainult MKM. Keskkonnaametist kiirguskaitse ja -seire büroo viimine TTJAsse ei too vajadust kogu selle valdkonnaga seotud õigusaktide vastutusvaldkonna muutmiseks. MKMi valitsemisala asutuste TTJA ja Maa- ja Ruumiameti ülesannete hulka kuuluvad mitmed mitte MKMi valitsemisalas olevad ülesanded. Muuhulgas on KLIMi valitsemisalas oleva ehitusvaldkonna ehitusregistri volitatud töötleja Maa- ja Ruumiamet. Samuti on korraldatud raudteevaldkonnas, kus kõik ameti töökorraldust puudutavad määrused, sh tasusid puudutavad, on KLIMi pädevuses. Sarnaselt on lahendatud ka Justiits- ja Digiministeeriumi (edaspidi JDM) valitsemisalas olevad elektroonilise sideturu ülesanded, kus sarnaselt tuumavaldkonnale on vajalik regulaatori sõltumatuse tagamine, et enamus rakendusakte on JDMi ministri määrused. Lisaks selgitame, et Vabariigi Valitsuse seaduses on MKMi valitsemisala kirjeldamisel kasutatud sõna „korraldamine“ valdkondades, kus MKM on ka poliitikakujundaja. Antud juhul jääb poliitikakujundajaks KLIM. Seetõttu on eriti oluline eelnõu seletuskirjas täpselt kirjeldada, kuidas vastutusvaldkonna jagunevad, et ei oleks hiljem muuhulgas segadust tuumaregulaatori sõltumatuse tagamisel.
	Arvestatud osaliselt.
Seletuskirja täpsustatud. Vabariigi Valitsuse seaduses (VVS) on ministeeriumidel valitsemisalade üldsätted, mille alla kuuluvad ka allasutuste pädevuses olevad valdkonnad. Seega on vajalik  üldpädevuse määratlemine VVSis. VVSi üldpädevus ei rakendu ministeeriumile vahetult, vaid läbi põhimääruse. MKM põhimäärusesse ei saa sätestada midagi, mida VVSis ei ole üldsättena. Kiirgus- ja tuumavaldkonna pädevus reguleeritakse täpsemalt MKM põhimääruses ja seega laheneb küsimus pädevuse täpsemast jaotusest KliM ja MKM vahel selles valdkonnas.

	12.
	2. Teeme ettepaneku koondada kiirgus- ja tuumavaldkonna registrite ja andmekogude andmed ühe andmekogu koosseisu. Kuna kiirgus- ja tuumavaldkond liiguvad eelnõu muudatusega TTJA pädevusvaldkonnaks, siis on ettepanek liita ka vastavad andmed seadme ohutuse seaduse (SeOS) alusel loodud TTJA järelevalve infosüsteemi riiklikku andmekogusse. Eesmärk oleks liita TEnOS §-ga 81 asutatav Tuumamaterjali register, KiS §-ga 102 asutatud Doosiregister ja KeÜS § 40-1-ga loodud kiirgusvaldkonna andmestik SeOS §-ga 12 asutatud Tarbijakaitse ja Tehnilise Järelevalve Ameti järelevalve infosüsteemi koosseisu, ehk need muutuvad osaks TTJA järelevalve infosüsteemist. Muuhulgas on ettepanek doosiregister lõpetada eraldiseisva registrina. Kuna selleks on vajalik tuumaenergia ja -ohutuse seaduse (TEnOS), kiirgusseaduse (KiS), keskkonnaseadustiku üldosa seaduse (KeÜS) ja seadme ohutuse seaduse (SeOS) muudatuste väljatöötamine ja käesolev eelnõu on kiireloomuline, siis mõistame, et nimetatud muudatused teeb KLIM eraldi eelnõuga. MKM on valmis eelnõu väljatöötamisse kaasa mõtlema ja panustama.

Ühe registri põhimõtte rakendamiseks palume ülehinnata kavandatava TEnOS § 127 lõike 2 ajakriitilisus, mis näeb ette, et TEnOS § 81 lõikes 6 toodud Tuumamaterjali registri põhimäärus tuleb kehtestada hiljemalt 1. jaanuar 2028. Leiame, et ei ole otstarbekas seada käesoleva eelnõuga tähtaega uue registri loomiseks, kui võtta eesmärgiks tuumamaterjali andmete töötlemine viia juba olemasolevasse TTJA järelevalve infosüsteemi koosseisu. Selline lahendus toetab andmekogude korrastamist ning võimaldab koondada TTJA järelevalveülesannete täitmiseks vajalikud andmed ühte infosüsteemi. Analoogset loogikat on kasutatud ka kosmosetegevuse seaduse eelnõus1, kus eraldi registri asemel kasutatakse olemasolevat juriidilist infosüsteemi. Kosmosetegevuse seaduse eelnõu loogikat aluseks võttes saab TEnOS §-is 81 säilitada viite SeOS §-ile 12 ja sisulise osa viia üle SeOS-i.
	Teadmiseks võetud.
Kuna ettepanek ei ole otseselt seotud kõnesoleva eelnõu menetlusega käsitleme seda erineva teemana.


	13.
	3. Oleme seisukohal, et eelnõu § 1 punkt 1 on vaja sõnastada järgmiselt, kuna lisatava lõikega tehakse erisus Vabariigi Valitsuse seaduse § 42 lõike 1 teisest lausest: „1) paragrahvi 42 täiendatakse lõikega 11 järgmises sõnastuses: „(11) Erandina käesoleva paragrahvi lõike 1 teises lauses sätestatust kehtestab Tarbijakaitse ja Tehnilise Järelevalve Ameti põhimääruse kehtestab Vabariigi Valitsus.“;
	Mitte arvestatud
Sõnastus on koostatud vastavalt Justiits- ja Digiministeeriumi ettepanekule. 

	14.
	4. Kuna eelnõu § 1 punktiga 2 lisatakse Majandus- ja Kommunikatsiooniministeeriumi valitsemisala kirjeldusse ainult tekstiosa „; kiirgus- ja tuumavaldkonna tegevuste korraldamine“, siis ei ole vaja kogu muud teksti uuesti esitada ning palume eelnõu § 1 punkt 2 sõnastada järgmiselt: „2) paragrahvi 63 lõiget 1 täiendatakse pärast sõna „täitmine“ tekstiosaga „; kiirgus- ja tuumavaldkonna tegevuste korraldamine“;
	Arvestatud

	15.
	5. Jätkuvalt palume sõnastada seletuskirja lisaks olev Majandus- Kommunikatsiooniministeeriumi põhimääruse kavandi tekst pärast volitusnormi järgmiselt: ja „§ 1. Vabariigi Valitsuse 23. oktoobri 2002. a määruses nr 323 „Majandus- ja Kommunikatsiooniministeeriumi põhimäärus“ tehakse järgmised muudatused: 1) paragrahvi 11 teksti täiendatakse pärast sõna „täitmine“ tekstiosaga „; kiirgus- ja tuumavaldkonna tegevuste korraldamine“; 2) paragrahvi 17 punkti 5 täiendatakse pärast sõna „eestvedamine“ tekstiosaga „ja kiirgus- ja tuumavaldkonna tegevuste korraldamine“; 3) paragrahvi 23 punkti 10 täiendatakse pärast sõna „juhid“ tekstiosaga „, kui seaduses ei ole sätestatud teisiti“. § 2. Määrus jõustub 1. jaanuaril 2027. a.“.
	Arvestatud

